การประชุมสุดยอดไอบีโร-อเมริกาเมื่อ ค.ศ. 2007: สมเด็จพระราชาธิบดีฆวน การ์โลสที่ 1 และอูโก ชาเบซ นั่งอยู่บริเวณด้านขวาของห้องประชุม (ชาเบซนั่งที่โต๊ะตรงมุมขวาล่างสุดและกำลังปรบมืออยู่)
***ปอร์เกโนเตกายัส?*** (*สเปน: *¿Por qué no te callas?**; แปลว่า "ทำไมนายถึงไม่หุบปากซะ?") เป็นวลีที่สมเด็จพระราชาธิบดีฆวน การ์โลสที่ 1 แห่งสเปนตรัสต่อว่าอูโก ชาเบซ ประธานาธิบดีเวเนซุเอลา ในการประชุมสุดยอดไอบีโร-อเมริกาเมื่อ พ.ศ. 2550 ที่ซานเตียโก ประเทศชิลี เนื่องจากชาเบซพูดขัดโฆเซ ลุยส์ โรดริเกซ ซาปาเตโร นายกรัฐมนตรีสเปนที่กำลังกล่าวสุนทรพจน์อยู่หลายครั้ง

วลีนี้ได้รับความสนใจจากทั่วโลกเพียงชั่วข้ามคืน จนเกิดกระแสตอบรับด้านความบันเทิง โดยมีผู้นำเสียงวลีของพระองค์ไปใช้เป็นเสียงเรียกเข้าในโทรศัพท์มือถือ รวมถึงปรากฏในเสื้อ และยังมีบางคนนำไปใช้เป็นคำทักทายอีกด้วย นอกจากนี้ยังมีการนำไปใช้จดทะเบียนชื่อโดเมนภายใต้ชื่อ porquenotecallas.com ซึ่งมีราคาในอีเบย์สูงถึง 4,600 ดอลลาร์สหรัฐเมื่อวันที่ 16 พฤศจิกายน พ.ศ. 2550

เหตุการณ์
---------

ในการประชุมสุดยอดไอบีโร-อเมริกาเมื่อวันที่ 10 พฤศจิกายน พ.ศ. 2550 ที่ซานเตียโก ชาเบซได้พูดขัดซาปาเตโรขณะที่เขากำลังกล่าวสุนทรพจน์อยู่หลายครั้ง เนื่องจากต้องการกล่าวหาโฆเซ มาริอา อัซนาร์ ซึ่งเป็นนายกรัฐมนตรีคนก่อนหน้าว่าเป็นพวกฟาสซิสต์ และยังกล่าวหาว่าสนับสนุนความพยายามก่อรัฐประหารเมื่อ พ.ศ. 2545 ในเวเนซุเอลา ซึ่งต้องการโค่นชาเบซให้ลงจากตำแหน่งแต่ไม่สำเร็จ เขากล่าวหาอัซนาร์อย่างรุนแรง ซาปาเตโรจึงออกมาพูดเพื่อปกป้องอัซนาร์ว่า อัซนาร์เป็นนายกรัฐมนตรีที่มาจากการเลือกตั้งตามหลักประชาธิปไตยและเป็นผู้แทนที่ชอบด้วยกฎหมายของประชาชนสเปน

ต่อมาสักครู่ ที่ประชุมได้ปิดเสียงไมโครโฟนของชาเบซ แต่ชาเบซยังพูดขัดต่อ สมเด็จพระราชาธิบดีฆวน การ์โลสที่ 1 จึงทรงหันและตรัสต่อว่าชาเบซว่า "*ปอร์เกโนเตกายัส?*" โดยมีผู้ชมทั่วไปปรบมือให้พระองค์ และหลังจากนั้นไม่นาน พระองค์ก็ทรงออกจากห้องประชุมไป ระหว่างที่ดานิเอล ออร์เตกา ประธานาธิบดีนิการากัวกำลังกล่าวหารัฐบาลสเปนว่าแทรกแซงการเลือกตั้งภายในประเทศของเขา และกำลังแสดงความไม่พอใจเกี่ยวกับการปรากฏของบริษัทพลังงานสัญชาติสเปนในนิการากัว นับว่าเป็นเหตุการณ์ที่พระมหากษัตริย์สเปนทรงแสดงอาการพิโรธในที่สาธารณะซึ่งไม่เคยเกิดขึ้นมาก่อน

สำหรับกษัตริย์ เหตุการณ์นี้ทำให้เป็นปีที่น่าสะพรึงกลัวสำหรับภาพลักษณ์กษัตริย์ อ้างจากหนังสือพิมพ์ *ลานาซิออน* ของชิลี *เดอะนิวยอร์กไทมส์* อภิปรายว่าเหตุการณ์เผยให้เห็น "ความสัมพันธ์อันซับซ้อนอย่างไม่รู้จบระหว่างสเปนกับบรรดาอดีตอาณานิคม"

อ้างอิง
-------

1. ↑  "Regal 'Shut Up' Becomes a Cult Ringtone". cellular-news.com. 16 พฤศจิกายน 2007. เก็บจากแหล่งเดิมเมื่อ 17 พฤศจิกายน 2007. สืบค้นเมื่อ 16 พฤศจิกายน 2007.
2. ↑  Corral, Oscar (13 พฤศจิกายน 2007). "Spanish king's retort to Chávez strikes chord". *The Seattle Times*. เก็บจากแหล่งเดิมเมื่อ 22 พฤศจิกายน 2007. สืบค้นเมื่อ 16 พฤศจิกายน 2007.
3. ↑  "Shut up, Spain king tells Chavez". BBC. 10 พฤศจิกายน 2007. เก็บจากแหล่งเดิมเมื่อ 11 พฤศจิกายน 2007. สืบค้นเมื่อ 9 พฤศจิกายน 2007.
4. ↑  Padgett, Tim (12 พฤศจิกายน 2007). "Behind the King's Rebuke to Chávez". *Time*. เก็บจากแหล่งเดิมเมื่อ 15 พฤศจิกายน 2007. สืบค้นเมื่อ 14 พฤศจิกายน 2007.
5. ↑  "El Rey Don Juan Carlos a Hugo Chávez: "*¿Por qué no te callas?*"" (ภาษาสเปน). Antena 3. 11 พฤศจิกายน 2007. คลังข้อมูลเก่าเก็บจากแหล่งเดิมเมื่อ 12 พฤศจิกายน 2007. สืบค้นเมื่อ 11 พฤศจิกายน 2007.
6. ↑  Tabar, Carmen (10 พฤศจิกายน 2007). "Nunca se había visto al Rey tan enfadado en público". El Periódico de Catalunya. คลังข้อมูลเก่าเก็บจากแหล่งเดิมเมื่อ 8 ธันวาคม 2008. สืบค้นเมื่อ 10 พฤศจิกายน 2007.
7. ↑  "El 'annus horribilis' del Rey Juan Carlos" (ภาษาสเปน). La Nación (Chile). 15 พฤศจิกายน 2007. คลังข้อมูลเก่าเก็บจากแหล่งเดิมเมื่อ 6 ธันวาคม 2012. สืบค้นเมื่อ 17 กุมภาพันธ์ 2008.
8. ↑  Romero, Simon (25 พฤศจิกายน 2007). "When a Mother Country Tells Its Kid, 'Shut Up'". *The New York Times*. เก็บจากแหล่งเดิมเมื่อ 15 ธันวาคม 2007. สืบค้นเมื่อ 26 กุมภาพันธ์ 2008.

แหล่งข้อมูลอื่น
---------------

* วิดีโอเหตุการณ์ในยูทูบ (บรรยายอังกฤษ)